Pood on ka omamoodi kogukonnakeskus

Suurem osa inimesi teab mind Koogi poe kaudu. Olen Jõelähtme vallas elanud 1995. aastast alates. 1997. aastal hakkasin pidama Jõelähtme külas Männituka poodi, alates 2001. aastast poodi Koogi külas, kus ka nõukogude ajal tegutses Harju Tarbijate Ühistu kauplus. Seega ei olnud koht inimestele poena tundmatu ja rada selleni polnud jõudnud veel rohtu kasvada. Põhimõtteliselt on tegemist pereäriga, kus koos laste ja õe ning venna perega saab kõik vajalik korda aetud. Vaid müüjate puhul on abi tulnud paluda peretuttavailt. Tavaliselt on kodupood kõige hädapärase ja puudujääva ostmiseks, linnalähedasel väikepoel on suurte Tallinna poodidega raske konkureerida, kuid oleme seni ellu jäänud ja elame ka edaspidi!

Sellisel väikepoel peab kindlasti olema mingi lisaväärtus, Koogil on see Jägala juga, kuhu eriti suvisel ajal tulevad loodusvaatlejad nälga kustutama. Peamiselt tulebki poe kasum suvel ja talvisel ajal on kliendid peamiselt kohalikud ning siis eksib siia vaid mõni üksik külmetav turist.

Alates 2005. aastast olen ka poliitikas tegev olnud nii volikogu liikme kui ka abivallavanemana ning seega kursis valla eluga ja vallavalitsuse toimimisega. Olen kaasa löönud revisjonikomisjoni töös ja olnud vallavalitsuse liige.

Külapoes käiakse tihti uudiseid kuulmas ja ise rääkimas. Mina kui poepidaja olen sageli ise kohapeal olemas ja nii mõnigi probleem on saanud poeskäiguga lahenduse ja kodaniku vallavalitsusse minek on ära jäänud. Mõttevahetuste tulemusel on sündinud mitmeid häid ideid ja vallavalitsus on nii mõnedki vestlustest väljakoorunud plaanid ellu viinud.

Jägala joa ümbruses on alati liikunud palju turiste. Tihti tullakse autoga, kuid üha rohkem kohtame ka rattaga või lausa jalgsi liiklejaid. Hädavajalik on kogu vallas jõuda niikaugele, et joani oleks rattaga võimalik sõita juba Tallinnast. Ka kohalikud saaksid roheliselt sõita ja lapsed turvaliselt suuremate asulate vahel liigelda. Lõpuni on jõudnud Neeme kergliiklustee ehitus ja loodetavasti leiame peagi lahenduse ka Neeme kergliiklustee ja Koogi kergtee ühendamisega. Koogi ja Võerdla vaheline tee on projekteerimisel ja loodetavasti saad peagi koostöös transpordiametiga ka ehitatud. Projekteerime ka Ruu ristmiku bussipeatustest kuni Jägala aiandusühistuni. Lõpuks on väljastatud ehitusluba ja ehitus on alanud Koogi küla bussipeatuste väljaehitamiseks ja ristmiku ümberkujundamiseks. Loodetavasti jõutakse ehitamisega lõpuni 2021. aasta lõpuks. Kõik see aitab tublisti kaasa turvalise liiklemise kasvule kogu Jõelähtme vallas.

Kogu aeg oleme eelkõige toetanud valla lapsi ja eakaid, mille kaudu muutub paremaks ka lapse või tööl käiva vanema eluolu. Plaanis on vabastada valla lasteaedades käivad Jõelähtme valla lapsed alates 01.01.2022 lasteaia kohatasust ning jätkata lapsehoiu- ja eralasteaiatoetuse maksmist. Vähetähtis pole ka laste ja noorte vaba aeg, mis hoolimata kodukohast peaks saama võimalikult hästi sisustatud. Selles suunas pani mõtted kiiremini liikuma ka kindlasti paljukirutud distantsõppe aeg.

Olen ise väikeettevõtja ja seepärast läheb mulle alati korda ka kohalike ettevõtete käekäik. Mis saaks olla parem sellest, kui ettevõtja ei peaks kaugele tööle minema ja tema ettevõte asuks sealsamas kodu kõrval. Miks mitte isegi oma kodus. Paljud ettevõtjad on viimase paari aastaga saanud suure kogemuse kodukontoris asjaajamises. Jõelähtme vallas jõudsalt ehitatav ülikiire interneti võrk jõuab peagi kõigi soovijateni ja paljud asjatoimetused saab pikki sõite ette võtmata korda ajada.

Aita kaasa kodukandi jõudsale arenemisele, parim, mida sa selleks teha saad, on tulla valima ja anda oma hääl edasiviivate mõtete toetuseks!